FI Euroopan unionin virallinen lehti CE 70/251

(2004/C 70 E/270)

KIRJALLINEN KYSYMYS E-3272/03

esittäjä(t): Marianne Thyssen (PPE-DE) komissiolle

(5. marraskuuta 2003)

Aihe: Savukkeiden myyntiä koskeva siirtymäkausi

Tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 2001/37/EY (1) 14 artiklan mukaan jäsenvaltioiden on saatettava direktiivi osaksi kansallista lainsäädäntöä 30. syyskuuta 2002 mennessä. Tuotteita, jotka eivät ole direktiivin mukaisia, saa myydä vuoden ajan tästä määräajasta, eli tämän vuoden syyskuun 30 päivään saakka.

Belgian lainsäädännössä kunnioitetaan tiukasti näiden savukkeiden myyntiä ja jakelua koskevaa määräaikaa. Kysymyksen esittäjä on kuitenkin saanut tietoonsa, että Saksan, Luxemburgin, Ranskan ja Portugalin lainsäädännössä on säädetty pitempiä siirtymäaikoja kuin direktiivissä. Lisäksi näissä valtioissa on liikkeellä savukerasioita, jotka eivät ole direktiivin säännösten mukaisia.

Voiko komissio ilmoittaa, ovatko nämä tiedot totta? Jos ovat, mihin toimiin komissio on ryhtynyt tällaisen toiminnan loppuun saattamiseksi?

David Byrnen komission puolesta antama vastaus

(8. joulukuuta 2003)

Komissio yhtyy täysin parlamentin jäsenen huolenaiheeseen tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä Euroopan parlamentin ja neuvoston 5. kesäkuuta 2001 antaman direktiivin 2001/37/EY (1) ja erityisesti direktiiviin sisältyvän terveysvaroituksia koskevan säännöksen osalta.

Direktiivin 14 artiklan 1 kohdan mukaan jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30. syyskuuta 2002. Direktiivin soveltamista koskevat määräajat vaihtelevat kuitenkin eri säännösten mukaan. Merkitsemistä ja erityisesti terveysvaroitusten merkitsemistä koskevien säännösten osalta direktiivin 14 artiklan 2 kohdassa säädetään, että tuotteita, jotka eivät ole tämän direktiivin säännösten mukaisia, voidaan pitää kaupan vielä vuoden ajan 14 artiklan 1 kohdassa mainitun päivämäärän jälkeen. Tämän jälkeen (30. syyskuuta 2003) kaikkien myytävien savukerasioiden on oltava direktiivin mukaisia. Lisäksi 14 artiklan 3 kohdassa säädetään, että muita tupakkatuotteita kuin savukkeita koskeva siirtymäkausi päättyy 30. syyskuuta 2004.

Direktiivin 14 artiklan 1 kohdassa säädetään myös, että jäsenvaltioiden on ilmoitettava komissiolle, kun direktiivi on saatettu osaksi kansallista lainsäädäntöä. Marraskuussa 2002 komissio antoi virallisen huomautuksen niille jäsenvaltioille, jotka eivät olleet vielä 3. syyskuuta 2002 mennessä ilmoittaneet kansallisista toimista direktiivin saattamiseksi osaksi kansallista lainsäädäntöään. Komissio on myös aloittanut rikkomisesta johtuvia menettelyjä niiden jäsenvaltioiden osalta, jotka eivät olleet toimittaneet pyydettyjä tietoja.

Tähän mennessä kaikki jäsenvaltiot ovat ilmoittaneet komissiolle ne toimet, jotka ne ovat toteuttaneet direktiivin saattamiseksi osaksi kansallista lainsäädäntöään. Viimeiset ilmoitukset saatiin vasta lokakuussa 2003. Komissio arvioi parhaillaan, ovatko nämä toimet direktiivin säännösten mukaisia. Niissä tapauksissa, joissa direktiiviä ei ole saatettu asianmukaisesti voimaan, komissio ryhtyy asian edellyttämiin toimiin ja aloittaa tarvittaessa rikkomisesta johtuvan menettelyn.

Kansallisten toimien toteuttaminen direktiivin täytäntöön panemiseksi on jäsenvaltioiden vastuulla.

(1) EYVL L 194, 18.7.2001, s. 26.